Κανονισμός (ΕΚ) αριθ. 318/2003 της Επιτροπής

της 19ης Φεβρουαρίου 2003

για την τροποποίηση του κανονισμού (ΕΟΚ) αριθ. 1274/91 περί λεπτομερών κανόνων για την εφαρμογή του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1907/90 του Συμβουλίου, της 26ης Ιουνίου 1990, σχετικά με ορισμένες προδιαγραφές εμπορίας για τα αυγά(1), όπως τροποποιήθηκε τελευταία από τον κανονισμό (ΕΚ) αριθ. 5/2001(2), και ιδίως το άρθρο 10 παράγραφος 3 και το άρθρο 20 παράγραφοι 1 και 4,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 1274/1991 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 45/2003(4), θεσπίζει τις αναγκαίες διατάξεις για την εφαρμογή των προδιαγραφών εμπορίας στον τομέα των αυγών.

(2) Tο άρθρο 31 παράγραφος 1 στοιχείο α) του κανονισμού (ΕΟΚ) αριθ. 1274/1991 αναφέρεται σε ελέγχους που διενεργούνται στα κέντρα συσκευασίας σε ταξινομημένα έτοιμα προς αποστολή αυγά και όχι στους ελέγχους σε αυγά που εξέρχονται από τα κέντρα συσκευασίας. Ως εκ τούτου, πρέπει να τροποποιηθεί η σημερινή διατύπωση του άρθρου 31 παράγραφος 1 στοιχείο α) ώστε να αποφευχθεί οποιαδήποτε σύγχυση ή παρερμηνεία.

(3) Για να διασφαλιστεί η ορθή διαχείριση του χώρου και για να αποτραπεί η ανάπτυξη επιβλαβών ασθενειών, πρέπει να εξασφαλιστεί διαδοχική εναλλαγή της βόσκησης στο ύπαιθρο για τις ωοτόκες όρνιθες. Πρέπει να παρέχεται στα πτηνά πρόσβαση σε όλο το χώρο το περιβόλου και, όταν εφαρμόζεται η διαδοχική εναλλαγή σε εκτακτικό σύστημα ελεύθερης βοσκής με τουλάχιστον 10 m2 ανά όρνιθα, κάθε πτηνό πρέπει να διαθέτει, ανά πάσα στιγμή, τουλάχιστον 2,5 m2.

(4) Ως εκ τούτου, είναι αναγκαίο να τροποποιηθεί ο κανονισμός (ΕΟΚ) αριθ. 1274/91.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1274/91 τροποποιείται ως εξής:

1. Στο άρθρο 31 παράγραφος 1 στοιχείο α), η εισαγωγική φράση "κατά την έξοδο από το κέντρο συσκευασίας" αντικαθίστανται από τη φράση "στο κέντρο συσκευασίας, έτοιμα για έξοδο".

2. Στο παράρτημα III, η τρίτη περίπτωση του στοιχείου α) αντικαθίσταται από το ακόλουθο κείμενο:

"- ο υπαίθριος χώρος πρέπει να πληροί τουλάχιστον τους όρους που καθορίζονται στο άρθρο 4 παράγραφοι 1 και 3 στοιχείο β) σημείο ii) της οδηγίας 1999/74/ΕΚ, όπου η μέγιστη πυκνότητα των διατηρούμενων ορνίθων δεν υπερβαίνει τις 2500 όρνιθες ανά εκτάριο εδάφους που είναι διαθέσιμο για τις όρνιθες ή τη μία όρνιθα ανά 4 m2, ανά πάσα στιγμή· ωστόσο, όταν είναι διαθέσιμα ανά όρνιθα 10 m2 και όταν εφαρμόζεται εναλλαγή και οι όρνιθες έχουν πρόσβαση σε όλη την έκταση κατά τη διάρκεια της ζωής του σμήνους, σε κάθε χρησιμοποιούμενο περίβολο πρέπει να εξασφαλίζονται, ανά πάσα στιγμή, τουλάχιστον 2,5 m2 ανά όρνιθα,

- ο υπαίθριος χώρος δεν επεκτείνεται πέραν μιας ακτίνας 150 μέτρων από το πλησιέστερο άνοιγμα του κτιρίου· ωστόσο, επιτρέπεται επέκταση μέχρι 350 μέτρα από το πλησιέστερο άνοιγμα του κτιρίου, με τον όρο ότι καταφύγια και ποτίστρες σε επαρκή αριθμό, κατά την έννοια αυτή της διάταξης, είναι ομοιόμορφα κατανεμημένα σε όλο τον υπαίθριο χώρο με τέσσερα τουλάχιστον καταφύγια ανά εκτάριο.".

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημα Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Φεβρουαρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 173 της 6.7.1990, σ. 5.

(2) ΕΕ L 2 της 5.1.2001, σ. 1.

(3) ΕΕ L 121 της 16.5.1991, σ. 11.

(4) ΕΕ L 7 της 11.1.2003, σ. 60.